Борис Младенов-Young
Бях практикувал само две години…

chitanka.info

на В. Н.

Бях практикувал само две години.

Когато тя на преглед се яви,

ме поразиха нейните очи —

блестяха като две мъниста сини.

И сякаш плуваха в сребриста влага

с изпъкнал странен взор, втренчен напред,

и неспокойно шареха навред.

Но друг симптом ме впечатли веднага —

докато с трескаво лице на роза

ми се оплакваше нашир и длъж,

не я видях да мигне ни веднъж.[1]

Сама изписа свойта диагноза.

А аз от гордост лекарска обзет,

се произнесох: „Имате Базед.“

Сидни, Австралия — 2016 г.

[1] Рядко мигане — симптом на Грефе, при Базедова болест. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.